**Răbdare**

*Lucian Cazacu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Răbdare

Răbdare,

când ochii tăi nu văd departe,

când drumurile-ți par deșarte,

când n-ai primit răspunsuri clare,

când apele nu-s dulci, ci amare.

Răbdare,

când parcă-ntârzie promisiunea,

când n-ai primit încă viziunea,

când soarele nu vrea să iasă,

când simți povara că te apasă.

Răbdare,

când binele nu-i luat în seamă,

când lumea-i crudă și infamă,

când pâinea ți se-ntoarce piatră,

când focul nu se aprinde-n vatră.

Răbdare,

când râurile stau să sece,

când veselia vrea să plece,

când ascultarea-i rebeliune,

când răul vrea să se răzbune.

Răbdare,

când încercarea e prezentă,

când pacea lumii e absentă,

când alții și-au pierdut credința,

când frica le-a curmat voința.

Răbdare,

când n-ai primit încurajare,

când rana încă te mai doare,

când tot ce-i sfânt e teorie,

când ochiul, plânsul nu-l mai știe.

Răbdare,

când așteptarea e prea lungă,

când timpul pare să n-ajungă,

când roata vieții se grăbește,

când tinerețea se-ofilește.

Răbdare,

când nu mai poți și aștepți finalul,

când barca ta dorește malul,

când știi că n-ai să pierzi, ci mare

va fi răsplata-ți prin răbdare.